પરંતુ તેમની સખીને એમ લાગતું હતું, કે શ્રીમતી ડ્રેસનર જો ઘરમાં જ રહેશે તો જર્મનો કોઈને નહીં છોડે! અને સામે શ્રીમતી ડ્રેસનરને એમ લાગ્યું, કે એ સ્ત્રી જો આમ જીદ કરશે, તો ખરેખર કોઈ નહીં બચે. એટલે નિરાશ થઈને તેઓ શાંતિથી ઊભાં થઈ ગયાં અને સખીના દરવાજામાંથી બહાર નીકળ્યાં. તેમને એમ હતું, કે બહારની પરસાળમાં કે પછી પગથિયાં પર જરૂર તેમને સૈનિકો મળી જશે. પરંતુ શેરીમાં સૈનિકો કેમ ન હતા? એમને આશ્ચર્ય થયું! આમ તો અહીં એક વણલખ્યો નિયમ બની ગયો હતો, કે પગથિયાં પરથી કોઈ વ્યક્તિને કાયદાનો ભંગ કરવા બદલ પકડીને લઈ ગયાની ખબર ન મળે, ત્યાં સુધી વસાહતીઓ પોતાના ઘરની અંદર ડરના માર્યા ધ્રૂજતા બેઠા જ રહેતા!